Самарада “Бердәмлек” газетасының 25 еллык юбилеена багышланган кичә узды (ФОТО)

	Чираттагы юбилеебыз алдыннан бәйрәмне зур итеп үткәрергәме, әллә редакция коллективы белән тыйнак кына чәй эчү дә җитәме дип уйланып, фикер алышып йөргән көннәрдә эшкуар, “Дуслык” иҗади-иҗтимагый оешмасы президенты Фәхретдин Канюкаев баш мөхәрриребез Рәфгать Әһлиуллинны үзенең офисына чакырып алды да, юбилейны үткәрү, һичшиксез, кирәк дип, икеләнүләребезгә чик куйды. “Ак байларыбыз ярдәмнән калдырмаслар, акча җыярбыз да, өч мең тиражы булган, 25 ел буе халыкка хезмәт иткән газетабызның юбилеен гөрләтеп уздырырбыз”, - диде ул. 	 Шулай булды да. Газетабызның дусларына, фикердәшләренә, оештыручыларга, редакциядә эшләп алган хезмәттәшләребезгә чакыру сүзләре язылган электрон хатлар очты, ак байлардан ярдәм килә башлады һәм без, гайрәтләнеп, кичә уздыру урынын эзләргә керештек. Күпчелек татар концертлары һәм бәйрәмнәре үткәрелә торган Киров мәйданындагы Мәдәният сараенда бу көнгә башка чара планлаштырылганлыктан, безгә “Победа” Мәдәният йортын тәкъдим иттеләр. Барып карасак – галәмәт! Җыйнак кына, заманча итеп төзекләндерелгән һәм җиһазландырылган бинаның администраторлары да ипле һәм ягымлы кешеләр булып чыкты. 350 кеше сыешлы тамаша залында кунакларыбызга җайлы, ә фойеда иркен булыр дип, шунда ук килешү дә төзеп кайттык. 
	Эльмира ШӘВӘЛИЕВА	
Бердәмлек

	№ 14 |  	


